Olræt - það er Veganúar og ansi margir eru að taka til í mataræðinu hjá sér þessa dagana eftir desembersukkið . Og það er bara frábært og ekki síst þegar úrvalið af alls konar hjartnæmu gúmmelaði er jafn gott og það er orðið . Það er líka frábært þegar tvö stórveldi slá sér upp svo úr verður eitthvað stórkostlegt eins og í þessu tilfelli . Við erum að sjálfsögðu að tala um samstarf Hamborgarafabrikkunnar og Veganistanna ( sem fyrir þá sem ekki vita eru tvær systur ( Helga María og Júlía Sif ) sem eru vegan snillingar , elda stórkostlegan mat og voru að gefa út bók sem við eigum eftir að fjalla nánar um ) . Um er að ræða hamborgara sem var sérhannaður fyrir Fabrikkuna af þeim stöllum en það er vegan borgari úr anamma-hakki , með sesambrauði , violife-osti , laukhringjum , Veganistusósu ( inniheldur súrar gúrkur ) , sultuðum rauðlauk , tómötum og káli . Borgarinn er einstaklega góður og í tilefni veganúar verður hann á tilboði allan janúar á 2.000 krónur . Svo má ekki heldur gleyma hinni heimsfrægu vegan súkkulaðiköku þeirra systra sem einnig er komin á seðilinn . Undirrituð var töluvert efins þegar hún smakkaði kökuna en hún er algjörlega frábær og gott betur .